ෆොන්සේකා මහතාගේ මැතිවරණ ව්‍යාපාරය වෙනුවෙන් බටහිර තානාපති කාර්යාල හරහා ලැබී ඇති අති විශාල මුදල් කන්දරාවෙන් කොටසක් ජනතා විමුක්ති පෙරමුණේ නායකයන්ටද ලබාදී ඇතැයි ජාතික නිදහස් පෙරමුණේ පාර්ලිමේන්තු මන්ත්‍රී විමල් වීරවංශ මහතා සඳහන් කරයි.කොටි හිතවාදී පාලනයක් ශ්‍රී ලංකාවෙහි ස්ථාපිත කැර ගැනීම සඳහා සිදුකරන ජාත්‍යන්තර මෙහෙයුමේ එක් පියවරක් ලෙස ඇමෙරිකානු තානාපති කාර්යාලය හරහා මේ මුදල් ලබාදී ඇති බවත් වීරවංශ මහතා සඳහන් කෙළේය.ෆොන්සේකා මහතාගේ මැතිවරණ ව්‍යාපාරය වෙනුවෙන් නෝර්වේ රටද මුදල් ලබා දී ඇති අතර, මේ මුදල් ලබා දී ඇත්තේ තානාපති කාර්යාලවල පවතින රහස්‍ය අරමුදල් උපයෝගිකැර ගනිමින් බවත් ඒ මහතා පැවැසීය.තානාපති කාර්යාලවල පවතින රහස්‍ය අරමුදල් මගින් ගනුදෙනු කරන්නේ ලිපි ලේඛන රහිතව වන අතර රහස්‍ය අරමුදල් පවත්වාගෙන යන්නේ මෙවැනි වූ අරමුණු වෙනුවෙන් බවත් වීරවංශ මහතා පැවැසීය.ෆොන්සේකා මහතාගේ මැතිවරණ ව්‍යාපාරය වෙනුවෙන් බටහිර රටවල් ලබාදී ඇති මුදල් උපයෝගි කැර ගනිමින් ආණ්ඩු පක්ෂයේ මන්ත්‍රීවරුන්ද බිලි බා ගන්නට මේ අවස්ථාවාදී හවුල උත්සාහ කරන බවත් විමල් වීරවංශ මහතා හෙළි කෙළේය.එමෙන්ම මේ මුදල්වලින් විශාල ප්‍රමාණයක් ජනතා විමුක්ති පෙරමුණේ නායකයන්ටද ලැබී ඇති අතර මේ බව බිම් මට්ටමේ සාමාජිකයින් නොදන්නා බවත් ඒ මහතා කීය.විශේෂයෙන්ම, සරත් ෆොන්සේකා මහතා අන්ත පරාජයක් ලබන බව දන්නා දේශීය ව්‍යාපාරිකයන් ඔහුගේ මැතිවරණ ව්‍යාපාරයට උදව් නොකරන අතර ඔහුගේ මැතිවරණ ව්‍යාපාරය වෙනුවෙන් වැය කරන සියලු මුදල් කොටි හිතවාදී ජාත්‍යන්තර බලවේගවලින් ලැබෙන ඒවා බවත් වීරවංශ මහතා සඳහන් කෙළේය.විමල් වීරවංශ මහතා මේ බව සඳහන් කෙළේ ජාතික නිදහස් පෙරමුණ පක්ෂ කාර්යාලයේදී ඊයේ (08) පැවැති මාධ්‍ය සාකච්ඡාවට සහභාගි වෙමිණි.මේ අවස්ථාවට ජයන්ත සමරවීර, මොහොමඩ් මුසම්මිල් යන මහත්වරුද සහභාගී වූහ.